Stomios z Élidy

Stomios (Stomios) bol olympijský víťaz v päťboji v roku 376 pred Kr.Frank Zarnowski, The Pentathlon of the Ancient World, str.97

Stomios z Élidy zvíťazil v pentathlone na 101. olympijských hrách v roku 376 pred Kr. a v tejto disciplíne dosiahol aj tri víťazstvá na nemejských hrách.Pausanias, Periégésis tés Hellados, 6,3,2. Pentathlon sa v Olympii zaviedol na 18. hrách v roku 708 pred Kr. a jeho prvým víťazom bol Lampis zo Sparty.Eusebios, Kronika 2,193. Pentathlon pozostával zo skoku do diaľky, z behu na jedno stadion, hodu diskom, hodu oštepom a zo zápasenia. V starovekom Grécku bol pentathlon veľmi obľúbený. 

Staroveký autor Pausanias zaznamenal, že Stomios mal v olympijskej Altide sochu. Ako to hlásal nápis na podstavci, Stomios si zo súťaží v penthatlone odniesol jeden víťazný veniec z Olympie a tri z Nemeie. Pausanias ďalej uvádza: „Nápis hovorí ešte to, že Stomios ako veliteľ élidskej jazdy postavil víťazné znamenia a usmrtil nepriateľského náčelníka, po výzve na súboj. Éliďania vyhlasujú, že pochádzal zo Sikyónu, a že bol náčelníkom Sikyónčanov, a oni sami tiahli proti Sikyónu z priateľstva k Tébanom, spolu s vojskom z Boiótie. Zdá sa, že k výprave Éliďanov a Tébanov došlo po porážke Lakedaimončanov v bitke pri Leuktre."Pausanias, Periégésis tés Hellados, 6,3,2-3. Sikyón bol Tébanmi dobytý v roku 369 pred Kr., t. j. niekoľko rokov po olympijskom víťazstve Stomia.

 Referencie a bibliografia 


 Pozri aj 
 Zoznam olympijských víťazov staroveku

Kategória:Víťazi starovekých olympijských hier v päťboji
Kategória:Starovekí športovci z Élidy